 NA WAANDISHI WETU SERIKALI ya kitaifa imeanza kuwashinikiza watumishi wa umma kuhakikisha mpango wa Bottom-Up umetekelezwa kikamilifu. Haya yalibainika katika mkutano wa kamati ya utekelezaji wa mipango ya serikali ya kitaifa katika Kaunti ya Mombasa, mwishoni mwa wiki iliyopita. Kamishna wa Kaunti ya Mombasa, Bw Abdirasack Jaldesa, aliwataka maafisa wa serikali mashinani washirikiane kufanikisha mpango huo wa kiuchumi ulioanzishwa chini ya utawala wa Rais William Ruto. Kulingana na Bw Jaldesa, ni sharti watumishi wa umma sasa wafahamu kuwa, Bottom-Up si wito wa kisiasa tena bali ni sera ambayo imekumbatiwa na serikali kufanikisha ajenda zake kwa wananchi. “Ni muhimu kuwe na ushirikiano katika utekelezaji wa miradi ya serikali. Ni muhimu kwa maafisa wanaotekeleza miradi kuwa na ufahamu wa kutosha. Bottm-Up si kaulimbiu ya kampeni tena, ni sera ya serikali. Kila idara lazima zishirikiane,” akasema. Mpango wa kiuchumi wa Bottom-Up ulitumiwa na Muungano wa Kenya Kwanza wakati wa kampeni za uchaguzi wa mwaka uliopita. Katika kampeni hizo, viongozi wa Kenya Kwanza walisema kuwa, lengo la mpango huo ni kuinua uchumi kwa wananchi wenye mapato madogo kwa kuwapa uwezo zaidi kwa njia mbalimbali. Bw Jaldesa alikuwa akizungumza katika mkutano wa kwanza wa Kamati ya Maendeleo ya Serikali Kitaifa-Uratibu wa Utekelezaji na Usimamizi Kaunti ya Mombasa, ambapo yeye ndiye mwenyekiti. Kamati hiyo ina wanachama ambao ni wakuu wa idara mbalimbali za serikali ya kitaifa. Alisisitiza kuhusu umuhimu wa umma kushirikishwa katika miradi jinsi inavyotakikana Kikatiba ili kuepusha kesi mahakamani ambazo zinaweza kuathiri utekelezaji wa miradi. Katika mkutano huo, maafisa wa serikali walihimizwa kufahamu vyema sera na malengo ya serikali pamoja na miradi yote inayotekelezwa katika maeneo yao. Walitakikana kuchukua usukani wa kuhamasisha jamii kuhusu mpango wa serikali wa kujenga nyumba za bei nafuu, upandaji miti, miongoni mwa mengine. Bi Sherry Ariko, ambaye ni Mkurugenzi wa Utekelezaji wa miradi ya serikali alisisitiza kuhusu hitaji la serikali kuwa na mwelekeo mmoja kutimiza malengo yake. Bi Ariko ambaye pia ni Katibu wa Kamati Simamizi ya Utekelezaji na Uratibu katika Maeneo, alisema mwelekeo huo utasaidia miradi kukamilika kwa muda unaofaa. “Lengo ni kuboresha maisha ya watu wa Kaunti ya Mombasa kupitia kwa utekelezaji wa muradi na mipango kwa muda ufaao, chini ya uongozi wa mwenyekiti ambaye ana uwezo wa kutosha,” akasema. Serikali imenuia kustawishasekta ya Uchumi wa Baharini katika eneo la Pwani. katika Kaunti za Kwale, Mombasa, Kilifi, Tana River, na Lamu.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  